1 Yohane 4 | Baiblo ɔ Ngɛ Intanɛti ɔ Nɔ | New World Translation\nMunyuhi nɛ a je mumi mi a kami (1-6)\nMawu lemi kɛ e suɔmi (7-21)\n“Mawu ji suɔmi” (8, 16)\nGbeye yemi be suɔmi mi (18)\n4 Nihi nɛ i suɔ, nyɛ ko he munyu fɛɛ munyu nɛ je mumi mi* ɔ nɛ nyɛɛ ye, mohu ɔ, nyɛɛ ka munyuhi nɛ je mumi mi* ɔ nɛ nyɛɛ hyɛ kaa a je Mawu ngɔ lo, ejakaa lakpa gbali fuu ba je ɔ mi. 2 Enɛ ɔ lɛ ma ha nɛ nyɛ maa le kaa munyu nɛ je mumi mi ɔ je Mawu ngɔ: Munyu fɛɛ munyu nɛ je mumi mi nɛ jajeɔ kaa Yesu Kristo ba ngɛ he lo mi ɔ, e je Mawu ngɔ. 3 Se munyu fɛɛ munyu nɛ je mumi mi nɛ jaje we jã ngɛ Yesu he ɔ, pi Mawu ngɔ nɛ e je. Jehanɛ se hu ɔ, enɛ ɔ ji munyu nɛ je mumi mi, nɛ e je antikristo ɔ nɛ nyɛ nu kaa e ma a ngɔ ɔ nɛ, nɛ amlɔ nɛ ɔ, e ngɛ je ɔ mi momo. 4 Bimɛ tsɔwi, nyɛ je Mawu mi, nɛ nyɛ ye a nɔ kunimi, ejakaa nɔ nɛ e kɛ nyɛ pee kake ɔ kle pe nɔ nɛ e kɛ je ɔ pee kake ɔ. 5 Mɛɛ lɛɛ je ɔ mi nɛ a je; enɛ ɔ he je nɛ je ɔ mi níhi a he munyu nɛ a tuɔ, nɛ je ɔ buɔ mɛ tue ɔ nɛ. 6 Wɔɔ lɛɛ wa je Mawu mi. Nɔ fɛɛ nɔ nɛ e ba le Mawu ɔ buɔ wɔ tue; nɔ fɛɛ nɔ nɛ pi Mawu mi nɛ e je ɔ bui wɔ tue. Enɛ ɔ nɛ waa kɛ naa slɔɔto nɛ ngɛ anɔkuale munyu nɛ je mumi mi kɛ lakpa munyu nɛ je mumi mi ɔ a kpɛti ɔ nɛ. 7 Nihi nɛ i suɔ, nyɛ ha nɛ waa ya nɔ nɛ waa suɔ wa sibi, ejakaa suɔmi je Mawu ngɔ, nɛ nɔ fɛɛ nɔ nɛ e suɔ nɔmlɔ ɔ, a fɔ lɛ kɛ je Mawu mi, nɛ e le Mawu. 8 Nɔ fɛɛ nɔ nɛ e sume nɔmlɔ ɔ, e li Mawu, ejakaa Mawu ji suɔmi. 9 Kɛ gu enɛ ɔ nɔ nɛ suɔmi nɛ Mawu ngɛ kɛ ha wɔ ɔ jeɔ kpo, kaa Mawu tsɔ e Bi kake too ɔ kɛ ba je ɔ mi konɛ kɛ gu e nɔ ɔ, wa nyɛ nɛ wa ná wami. 10 Kikɛ nɛ ɔ ji bɔ nɛ suɔmi ɔ ngɛ, pi wɔ nɛ wa suɔ Mawu, mohu ɔ, lɛ nɛ e suɔ wɔ nɛ e tsɔ e Bi ɔ kɛ ba kaa kpatami afɔle* kɛ ha wa he yayami ɔmɛ. 11 Nihi nɛ i suɔ, ke kikɛ nɛ ɔ ji bɔ nɛ Mawu suɔ wɔ ɔ, lɛɛ e ji wɔ hu wa blɔ nya ní tsumi kaa waa suɔ wa sibi. 12 Nɔ ko nɔ ko nɛ Mawu hyɛ. Ke wa ya nɔ nɛ wa suɔ wa sibi ɔ, Mawu maa hi wa mi, nɛ e suɔmi ɔ maa pi si ngɛ wa mi. 13 Kɛ gu enɛ ɔ nɔ ɔ, wa leɔ kaa kake peemi ngɛ waa kɛ lɛ wa kpɛti, nɛ lɛ hu e kɛ wɔ peeɔ kake, ejakaa e ha wɔ e mumi ɔ. 14 Jehanɛ se hu ɔ, wɔ nitsɛmɛ wa na nɛ wa ngɛ odase yee kaa Tsɛ ɔ tsɔ e Bi ɔ kɛ ba kaa je ɔ yi wami helɔ. 15 Nɔ fɛɛ nɔ nɛ e jajeɔ kaa Yesu ji Mawu Bi ɔ, Mawu kɛ jamɛatsɛ ɔ peeɔ kake, nɛ jamɛatsɛ ɔ hu kɛ Mawu peeɔ kake. 16 Nɛ wa ba le suɔmi nɛ Mawu ngɛ kɛ ha wɔ ɔ, nɛ wa he ye. Mawu ji suɔmi, nɛ nɔ fɛɛ nɔ nɛ e yaa nɔ nɛ e hiɔ suɔmi mi ɔ, e kɛ Mawu peeɔ kake, nɛ Mawu hu kɛ lɛ peeɔ kake. 17 Ngɛ blɔ nɛ ɔ nɔ ɔ, a ha nɛ suɔmi ɔ pi si ngɛ wa mi konɛ wa nyɛ nɛ waa tu munyu faa ngɛ kojomi ligbi ɔ nɔ, ejakaa kaa bɔ nɛ jamɛ a nɔ ɔ ngɛ ɔ, jã kɛ̃ nɛ wɔ nitsɛmɛ hu wa ngɛ ngɛ je nɛ ɔ mi. 18 Gbeye yemi be suɔmi mi, mohu ɔ, suɔmi nɛ pi si ɔ fieeɔ gbeye yemi kɛ yaa se, ejakaa gbeye yemi tsiɔ wa nya. Ngɛ anɔkuale mi ɔ, nɔ nɛ e yeɔ gbeye ɔ, e pí si ngɛ suɔmi mi. 19 Wa jeɔ suɔmi kpo, ejakaa lɛ nɛ e suɔ wɔ kekle. 20 Ke nɔ ko de ke: “I suɔ Mawu,” se kɛ̃ ɔ, e nyɛɔ e nyɛmi ɔ, lakpatsɛ ji lɛ. Ejakaa nɔ nɛ e sume e nyɛmi nɛ e naa lɛ ɔ, e be nyɛe maa suɔ Mawu, nɔ nɛ e nɛ lɛ ɔ. 21 Nɛ kita nɛ e wo wɔ ji kaa nɔ fɛɛ nɔ nɛ e suɔ Mawu ɔ, e sa nɛ e suɔ e nyɛmi hulɔ.\n^ Hela, “mumi fɛɛ mumi.”\n^ Aloo “afɔle nɛ a kɛ dlaa nɔ ko kɛ Mawu a kpɛti.”